Politiet: Over 50 anmeldte overgrep på festivaler i Stockholm
Tidligere har politiet i Sverige fått massiv kritikk for å ha tiet om overgrep på festivalen i 2014 og 2015. Denne helgen har årets versjon av «We are Sthlm» gått av stabelen i den svenske hovedstaden. Samtidig har også «Stockholms Kulturfestival» blitt arrangert. – Vi har til nå fått inn totalt 53 anmeldelser om seksuelt krenkende atferd knyttet til de to festivalene. Det kan hende at det kommer inn flere anmeldelser, sier presstalsperson Mats Eriksson i Stockholm-politiet til VG. De to festivalene startet tirsdag og avsluttes søndag. Titusenvis av mennesker besøker festivalene, som arrangeres midt i sentrum av Stockholm. Les også: Festivalpersonale bedt om ikke å overreagereTidligere år har det vært snakk om forhold hvor guttegjenger har omringet jenter og forulempet dem. Så langt ser ikke politiet et mønster med samme type modus under årets festivaler. – Nei, når vi titter på anmeldelsene så kan det virke som om det er mest saker der det er en mistenkt og ett offer. Eksempelvis at en gutt mellom 15 og 17 år har sneket seg opp til en jente og utsatt henne for uønsket atferd, sier Eriksson. Les også: Svensk politi anmelder seg selv etter overgrepsskandale Politiet har hatt store mannskaper i sving i forbindelse med de to festivalene. Det er blitt gjort mye forebyggende arbeid i forkant, ifølge politiet. Blant annet økt kameraovervåkning og bedre belysning.Og politiet har vært til stede med betydelige ressurser mens festivalene har pågått: * Økt tilstedeværelse Politiet har i år hatt mer personell til stede på festivalene. * Overvåkningsbilder Politifolk har fulgt direktebilder fra festivalene under «kritiske tidspunkt». * Anmeldelser Fornærmede har kunnet anmelde forhold direkte til politifolk på stedet. * Etterforskning Politiet har hatt etterforskere på plass på festivalene. Avhør er tatt på stedet, opplysninger som er kommet frem er sjekket opp mot overvåkningsbilder. – På den måten har vi forsøkt å finne frem til mistenkte mens festivalene fortsatt har pågått. I flere av sakene har vi navngitte mistenkte, sier Eriksson.Under «We are Sthlm» i 2014 og 2015 skal det ha blitt pekt på at mange av gjerningspersonene var guttegjenger med minoritetsbakgrunn. På rasistiske «nettaviser» i Sverige er påstanden om at det samme gjelder årets festivaler. På direkte spørsmål om politiet ser et slikt mønster blant de mistenkte gjerningspersonene og om påstandene stemmer, svarer pressetalsmannen slik: – Vi registrerer ikke etnisitet i våre systemer, på samme måte som at vi ikke registrerer seksuell legning i våre systemer. Det betyr ikke noe for politiet når man etterforsker en sak. – Seksuelt krenkende atferd er et samfunnsproblem som forekommer i mange forskjellige settinger. Det totale bildet viser at det er vel så mange etnisk svenske gjerningspersoner i slik saker, sier Eriksson.Med et større fokus på seksuelt krenkende atferd og avsløringen til den svenske avisen Dagens Nyheter tidligere i år, har festivalledelsen forberedt seg på en økning i antall anmeldelser om seksuelt krenkende atferd. I 2015 ble 20 slike forhold anmeldt. Så langt har altså politiet fått inn 53. Aftonbladet har snakket med eventsjef Roger Ticoalu i kulturforvaltningen i Stockholm. – Det var ganske ventet. Det er en tendens etter debatten og det forebyggende arbeidet som har pågått det siste halvåret. Forhåpentligvis får vi bort eventuelle mørketall. At det er flere anmeldelser betyr ikke at det blir begått flere lovbrudd, sier Ticoalu. Han mener å se en endring i holdninger blant ungdommen, blant annet på grunn av holdningskampanjer og annet forebyggende arbeid som er gjort. – Vi merker hvordan flere og flere agerer, stiller spørsmål og kommer frem og ber om hjelp, noe som er superbra. 99,9 prosent av dem som er på plass her er vanlige, fine unger. Det er viktig at den store massen ikke aksepterer dette og at det finnes nulltoleranse blant ungdommene selv, sier Ticoalu.Tidligere i sommer har flere titalls overgrep blitt anmeldt i forbindelse med festivaler som er blitt arrangert andre steder i Sverige. I begynnelsen av juli etterforsket svensk politi flere seksuelle overgrep etter festivalen Peace & Love i Borlänge. Det kom inn over 30 anmeldelser for seksuelt krenkende atferd etter festivalen Putte i Parken i Karlstad. Tidligere i sommer reagerte også artisten Zara Larsson sterkt etter at en kvinne ble voldtatt under en av hennes konserter.
Svensk politi har hatt betydelige ressurser til stede på ungdomsfestivalen «We are Sthlm», noe som har resultert i flere navngitte mistenkte.